b'\n_START_ARTICLE_\nSalina Cacica\n_START_SECTION_\nElemente de geologie\n_START_PARAGRAPH_\nZ\xc4\x83c\xc4\x83m\xc3\xa2ntul de sare gem\xc4\x83 Cacica este localizat geologic la limita dintre avanfosa pericarpatic\xc4\x83 \xc8\x99i Platforma Moldoveneasc\xc4\x83 \xc8\x99i s-a format prin depunere \xc3\xaen sistem lagunar - evaporitic. Ca v\xc3\xa2rst\xc4\x83 este \xc3\xaencadrat \xc3\xaen Miocenul inferior. Sarea dispune de impurit\xc4\x83\xc8\x9bi (anhidrit, argil\xc4\x83, etc.) r\xc4\x83sp\xc3\xa2ndite \xc3\xaen \xc3\xaentreaga mas\xc4\x83. Z\xc4\x83c\xc4\x83m\xc3\xa2ntul este constituit din dou\xc4\x83 lame de sare cu lungimi de 1600 - 2000 de metri, l\xc4\x83\xc8\x9bimea de 600 de metri fiecare \xc8\x99i grosime de p\xc3\xa2n\xc4\x83 la 250 de metri, totaliz\xc3\xa2nd 238 milioane de tone de sare. Concentra\xc8\x9bia s\xc4\x83rii este de 84,71%.\n_START_SECTION_\nIstoric\n_START_PARAGRAPH_\nCercet\xc4\x83rile arheologice \xc3\xaentreprinse \xc3\xaen 1952, 1968 \xc8\x99i 1989 la Cacica au atestat c\xc4\x83 aici a existat una din cele mai vechi exploat\xc4\x83ri de sare recristalizat\xc4\x83 din saramur\xc4\x83 (prin fierbere \xc8\x99i evaporare) din Europa, datate din perioada culturii Star\xc4\x8devo-Cri\xc8\x99 din neoliticul timpuriu (mileniul 5 \xc3\xae.Hr.) \xc3\x8en zon\xc4\x83 exist\xc4\x83 \xc8\x99i \xc3\xaen prezent mai multe izvoare s\xc4\x83rate._NEWLINE_Procedeul de ob\xc8\x9binere a s\xc4\x83rii recristalizate din saramura de la Runc era de ridicare a unui rug cu patru laturi din lemn, aprinderea focului sub acesta l\xc4\x83s\xc3\xa2ndu-l s\xc4\x83 ajung\xc4\x83 \xc3\xaen fl\xc4\x83c\xc4\x83ri \xc3\xaen \xc3\xaentregime, dup\xc4\x83 care se lua saramur\xc4\x83 din izvor \xc8\x99i se l\xc4\x83sa s\xc4\x83 picure. Dup\xc4\x83 r\xc4\x83cirea lemnului sarea era scoas\xc4\x83 prin lovire \xc8\x99i \xc3\xaempachetat\xc4\x83 \xc3\xaen saci, fiind utilizat\xc4\x83 at\xc3\xa2t pentru consumul uman c\xc3\xa2t \xc8\x99i animal._NEWLINE_\xc3\x8en perioada Evului Mediu nu s-a \xc3\xaencercat o exploatare a z\xc4\x83c\xc4\x83m\xc3\xa2ntului din dorin\xc8\x9ba de a nu sc\xc4\x83dea pre\xc8\x9bul de monopol al s\xc4\x83rii, dup\xc4\x83 cum prezenta Dimitrie Cantemir \xc3\xaen Descriptio Moldaviae._NEWLINE_Pentru a nu importa sare de la T\xc3\xa2rgu Ocna (aflat\xc4\x83 \xc3\xaen Moldova) sau de a aduce de la Ocna Dej (aflat\xc4\x83 \xc3\xaen Transilvania), \xc3\xaen anul 1775 Curtea imperial\xc4\x83 de la Viena, prin Administra\xc8\x9bia militar\xc4\x83 a Bucovinei, decide luarea unor m\xc4\x83suri privind asigurarea locuitorilor noii provincii cu sare alimentar\xc4\x83._NEWLINE_\xc3\x8en anul 1776, maiorul von Mieg, care \xc3\xaentocmise prima ridicare topografic\xc4\x83 a Bucovinei, raporta existen\xc8\x9ba a dou\xc4\x83 f\xc3\xa2nt\xc3\xa2ni de saramur\xc4\x83: una aflat\xc4\x83 aproape de Vijni\xc8\x9ba, care era nefolosit\xc4\x83 \xc8\x99i alta la P\xc3\xa2rte\xc8\x99tii de unde \xe2\x80\x9e\xc8\x9b\xc4\x83ranii din \xc3\xaemprejurimi \xc3\xae\xc8\x99i extrag prin fierbere sarea necesar\xc4\x83\xe2\x80\x9d._NEWLINE_Spre sf\xc3\xa2r\xc8\x99itul anului 1783, din ordinul C\xc4\x83m\xc4\x83rii austriece - Sec\xc8\x9bia monede \xc8\x99i mine, o comisie condus\xc4\x83 de consilierul aulic Thadeus Peithner von Lichtenfels a prospectat toate izvoarele s\xc4\x83rate din Bucovina \xc8\x99i s-a indicat posibilitatea ca prin for\xc4\x83ri de pu\xc8\x9buri \xc8\x99i prin galerii de suprafa\xc8\x9b\xc4\x83 s\xc4\x83 fie descoperit un z\xc4\x83c\xc4\x83m\xc3\xa2nt de sare gem\xc4\x83 \xc3\xaen apropiere de localitatea Solca. Pentru conducerea acestor prospect\xc4\x83ri era recomandat Iohann Paul Hofmann, substitutul tribunalului monastic (Berggericht Substitut) de la Iacobeni \xc8\x99i practicantul miner (Bergpracticant) Seleczki ca ajutor. Un an mai t\xc3\xa2rziu s-a efectuat prima prospectare la Slatina Dealul, unde au fost instalate dou\xc4\x83 cazane evaporatoare, iar \xc3\xaen vara anului 1785 s-a construit un cazan de evaporare la izvorul de la P\xc3\xa2rte\xc8\x99ti._NEWLINE_Debitul izvoarelor s\xc4\x83rate avea tendin\xc8\x9ba de a sc\xc4\x83dea \xc3\xaen verile secetoase \xc8\x99i se f\xc4\x83ceau lucr\xc4\x83ri pentru ad\xc3\xa2ncirea pu\xc8\x9burilor existente, for\xc3\xa2ndu-se chiar altele noi. \xc3\x8ent\xc3\xa2mpl\xc4\x83tor, un astfel de pu\xc8\x9b a fost s\xc4\x83pat \xc3\xaen anul 1790 \xc3\xaen extremitatea nordic\xc4\x83 a z\xc4\x83c\xc4\x83m\xc3\xa2ntului de la Cacica, descoperindu-se astfel rezerva de sare._NEWLINE_Datorit\xc4\x83 aspectului cenu\xc8\x99iu al s\xc4\x83rii a fost adus profesorul von Jacquin, care a stabilit \xc3\xaen urma analizelor f\xc4\x83cute c\xc4\x83, sarea de\xc8\x99i impur\xc4\x83, nu este d\xc4\x83un\xc4\x83toare omului \xc8\x99i nici animalelor, av\xc3\xa2nd aproximativ aceea\xc8\x99i compozi\xc8\x9bie chimic\xc4\x83 de sare ca \xc8\x99i cea transilv\xc4\x83nean\xc4\x83. Dat fiind faptul c\xc4\x83 rezultatele au fost mul\xc8\x9bumitoare, s-a aprobat \xc3\xaenceperea lucr\xc4\x83rilor de deschidere a salinei._NEWLINE_Lucr\xc4\x83rile de construc\xc8\x9bie au fost terminate \xc3\xaen 1791, s-a dat \xc3\xaen exploatare salina, aduc\xc3\xa2ndu-se muncitori \xc8\x99i tehnicieni din diferite provincii ale Imperiului Habsburgic, mai ales din Gali\xc8\x9bia: Svirsk, Wieliczka, Bochnia, cei mai mul\xc8\x9bi fiind de etnie polon\xc4\x83 \xc8\x99i de religie Romano-Catolic\xc4\x83._NEWLINE_Saramura se ob\xc8\x9binea \xc3\xaen subteran \xc3\xaen bazine mari din lemn, la nivelul orizontului III. \xc3\x8en anul 1803 s-a \xc3\xaenceput construirea unei noi cl\xc4\x83diri pentru t\xc4\x83vile de evaporare \xc8\x99i cuptoarele de uscare a s\xc4\x83rii. \xc3\x8en anul 1805 s-a construit usc\xc4\x83toria pentru fabricarea hustelor de sare. Lucr\xc4\x83rile de modernizare au continuat, astfel, \xc3\xaen anul 1856 s-a pus \xc3\xaen func\xc8\x9biune moara de m\xc4\x83cinat sare \xc8\x99i s-a montat o pomp\xc4\x83 de extrac\xc8\x9bie a saramurii din bazinele statice de dizolvare amplasate \xc3\xaentre orizonturile I \xc8\x99i III (pomp\xc4\x83 actual aflat\xc4\x83 la Muzeul Tehnic \xe2\x80\x9eDimitrie Leonida\xe2\x80\x9d). \xc3\x8en anul 1886 s-a realizat modernizarea transportului \xc3\xaen subteran, repara\xc8\x9bii integrale la cl\xc4\x83dirile administrative \xc8\x99i dotarea cu 2 cazane cu abur pe lemne, 2 rezervoare din lemn pentru saramura de 100 cm\xc2\xb3, 2 instala\xc8\x9bii de evaporare \xc8\x99i 6 cuptoare de uscare a s\xc4\x83rii. La acel moment Salina Cacica era printre cele mai moderne din Europa, produc\xc8\x9bia \xc3\xaen 1886 fiind de: 2380 t sare bulg\xc4\x83ri, 2926 t sare evaporat\xc4\x83, 233 t sare m\xc4\x83cinat\xc4\x83._NEWLINE_Transportul produc\xc8\x9biei din subteran s-a f\xc4\x83cut la \xc3\xaenceput cu burduf din piele de bivol pentru sarea gem\xc4\x83 \xc8\x99i din piele de c\xc4\x83prioar\xc4\x83 pentru saramura din infiltra\xc8\x9bii, trase la suprafa\xc8\x9b\xc4\x83 cu crivacul. Ulterior s-a amenajat pu\xc8\x9bul de extrac\xc8\x9bie cu o pomp\xc4\x83 ac\xc8\x9bionat\xc4\x83 cu aburi de 6 CP. S-a amenajat instala\xc8\x9bia de extrac\xc8\x9bie cu colivii pentru transport cu vagone\xc8\x9bi ai s\xc4\x83rii geme \xc8\x99i pompe amplasate \xc3\xaen subteran pentru transportul saramurii. Evaporarea s\xc4\x83rii se f\xc4\x83cea \xc3\xaen t\xc4\x83vi mari, cu o suprafa\xc8\x9ba de 80 - 150 m\xc2\xb2 \xc8\x99i \xc3\xaenalte de 50 - 60 cm, consumul de energie fiind mare, folosindu-se lemne de foc. Mai t\xc3\xa2rziu \xc3\xaen 1956 s-a introdus \xc3\xaen fluxul tehnologic combustibilul lichid (petrol) \xc8\x99i s-au amplasat doua sonde de exploatare prin dizolvare cinetic\xc4\x83 amplasate \xc3\xaen subteran. \xc3\x8en 1967 s-a amenajat o linie de garaj CFR \xc8\x99i depozit de \xc3\xaenc\xc4\x83rcare, iar \xc3\xaentre 1968 - 1974 s-a m\xc4\x83rit capacitatea de produc\xc8\x9bie la 13 evaporatoare._NEWLINE_\xc3\x8en 1993 a avut loc mutarea instala\xc8\x9biei de preparare \xc3\xaen incinta P\xc3\xa2rte\xc8\x99tii de Jos \xc8\x99i \xc3\xaenlocuirea evaporatoarelor tip tav\xc4\x83 cu instala\xc8\x9bie multiplu efect \xc3\xaen vid._NEWLINE_\xc3\x8en anul 2003, prin programul de \xe2\x80\x9e\xc3\x8enchidere \xc8\x99i ecologizare a minei Cacica\xe2\x80\x9d s-a trecut la demolarea, cur\xc4\x83\xc8\x9barea \xc8\x99i ecologizarea vechii platforme de preparare a s\xc4\x83rii recristalizate din incinta minier\xc4\x83.\n_START_SECTION_\nDate tehnice\n_START_PARAGRAPH_\nGaleriile sunt s\xc4\x83pate manual, av\xc3\xa2nd profil dreptunghiular, nesus\xc8\x9binute \xc8\x99i nearmate, cu o l\xc4\x83\xc8\x9bime minim\xc4\x83 de circa 1 m. Sunt prezente infiltra\xc8\x9bii din p\xc3\xa2nza freatic\xc4\x83 \xc8\x99i din procesul de produc\xc8\x9bie care sunt drenate pe canale colectoare laterale. Z\xc4\x83c\xc4\x83m\xc3\xa2ntul a fost atacat de 3 pu\xc8\x9buri verticale: pu\xc8\x9bul principal de extrac\xc8\x9bie, pu\xc8\x9bul de aeraj \xc8\x99i cel de alimentare cu ap\xc4\x83 a bazinelor. Din pu\xc8\x9bul de extrac\xc8\x9bie s-au deschis 3 orizonturi:_NEWLINE_Orizontul I: se afl\xc4\x83 la ad\xc3\xa2ncimea de 35 m._NEWLINE_Orizontul II: se afl\xc4\x83 la ad\xc3\xa2ncimea de 55 m. \xc3\x8entre orizontul I \xc8\x99i III s-au plasat bazinele de dizolvare conice, cunoscute sub denumirea german\xc4\x83 de Sinkwerksbetrieb deschise din galeriile principale \xc3\xaen dou\xc4\x83 tuneluri perpendiculare, cel superior de 110 m lungime \xc8\x99i cel  inferior de 130 m lungime. Cele dou\xc4\x83 galerii au fost unite la distan\xc8\x9ba de 100 m de galeria principal\xc4\x83 cu un pu\xc8\x9b vertical de cu sec\xc8\x9biunea de 4x4 m p\xc4\x83tra\xc8\x9bi. Baza pu\xc8\x9bului a fost unit\xc4\x83 cu orizontul I printr-un plan \xc3\xaenclinat cu trepte ce servea drept acces la bazin. Pentru separarea impurit\xc4\x83\xc8\x9bilor din saramur\xc4\x83 s-a construit din lemn \xc3\xaen partea inferioar\xc4\x83 un sorb-filtru cu \xc3\xaen\xc4\x83l\xc8\x9bimea de 5 m.Pentru terminarea lucr\xc4\x83rilor pu\xc8\x9bul a fost umplut cu ap\xc4\x83 pe o \xc3\xaen\xc4\x83l\xc8\x9bime de 10 m. Dizolvarea fiind de-a lungul timpului mai accentuat\xc4\x83 la por\xc8\x9biunea superioar\xc4\x83, bazinul a aluat forma de con. Alimentarea cu ap\xc4\x83 se f\xc4\x83cea de la partea superioar\xc4\x83 printr-o conduct\xc4\x83 iar saramura era preluat\xc4\x83 printr-o conduct\xc4\x83 aflat\xc4\x83 la partea inferioar\xc4\x83. Pentru etan\xc8\x99eitatea fundului bazinului se executa un dop de argil\xc4\x83 construit sub form\xc4\x83 de baraj alc\xc4\x83tuit cu pere\xc8\x9bi desp\xc4\x83r\xc8\x9bitori de lemn. S-a ajuns la un num\xc4\x83r de 3 bazine cu diametre de 50, 80 \xc8\x99i 90 m, \xc3\xaen\xc4\x83l\xc8\x9bimi de 6-7 m \xc8\x99i volume cuprinse \xc3\xaentre 7500-15000 m cubi de saramur\xc4\x83. Saramura rezultat\xc4\x83 se fierbea \xc3\xaentr-o baterie de evaporare format\xc4\x83 din 2 cazane din tole de o\xc8\x9bel nituite, av\xc3\xa2nd fiecare o suprafa\xc8\x9b\xc4\x83 de evaporare de 60 m p\xc4\x83tra\xc8\x9bi, o ad\xc3\xa2ncime de 30 cm \xc8\x99i o produc\xc8\x9bie de 11.000 kg. sare/24 h. \xc3\x8encep\xc3\xa2nd cu anul 1956 exploatarea s\xc4\x83rii se face prin sonde amplasate \xc3\xaen subteran, prin metoda dizolv\xc4\x83rii cinetice \xc3\xaen trepte mici \xc8\x99i cu ridic\xc4\x83ri continue._NEWLINE_Orizontul III: se afl\xc4\x83 la ad\xc3\xa2ncimea de 70 m.'